Predkladacia správa

Materiál “Informácia o priebehu a výsledkoch hlavnej časti 59. zasadnutia Valného zhromaždenia Organizácie Spojených národov“ predkladá Ministerstvo zahraničných vecí SR na rokovanie vlády na základe uznesenia vlády SR č. 857 z 31. augusta 2004.

Cieľom materiálu je informovať vládu SR o priebehu a výsledkoch hlavnej časti 59. zasadnutia Valného zhromaždenia Organizácie Spojených národov, ktorá sa konala v období od 13. septembra 2004 do 23. decembra 2004. Materiál hodnotí priebeh všeobecnej rozpravy Valného zhromaždenia Organizácie Spojených národov (21. 9. – 1. 10. 2004), ktorá je úvodnou časťou každého Valného zhromaždenia a predstavuje stretnutie vedúcich delegácií členských štátov OSN  na najvyššej úrovni. Informuje o práci a výsledkoch pléna a hlavných výborov OSN počas uvedeného obdobia, vrátane výsledkov volieb do hlavných orgánov OSN. 

Delegácia SR postupovala v súlade so smernicou, ktorú schválila vláda SR uznesením č. 857/2004 dňa 31. augusta 2004. Delegáciu SR na 59. VZ OSN viedol prezident SR Ivan Gašparovič, za účasti ministra zahraničných vecí SR Eduarda Kukana. O účasti delegácie SR bola vláde predložená samostatná informácia, s ktorou sa vláda oboznámila na svojej 106. schôdzi dňa 27.10.2004.

SR sa aktívne podieľala na vypracovaní spoločných priorít pôsobenia členských krajín EÚ na 59. VZ OSN a tvorbe spoločných vystúpení EÚ. Slovenská republika bola na 59. zasadnutí zvolená za podpredsedu byra štvrtého výboru (Osobitný politický a dekolonizačný výbor) a spravodajcu byra piateho výboru (Administratívny a rozpočtový).

	Materiál sa predkladá na rokovanie vlády ako  informácia  a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na pripomienkové konanie. 

	Materiál nemá finančný, ekonomický, environmentálny vplyv, ani vplyv                            na zamestnanosť.